Bfn-vrou in nek gesteek tydens rooftogArgieffoto: Kent Williams Konst. Wendy Nkabi, woordvoerder van die polisie, het gesê die 25-jarige verdagte het omstreeks 07:00 Saterdagoggend die vrou se huis in ŉ kompleks in Helicon Heights, Bloemfontein, binnegegaan. Hy is gehuur om konstruksiewerk by die kompleks te doen. Die verdagte het die vrou met ŉ vuurwapen aangehou en geëis dat sy geld na sy bankrekening oorplaas. “Hy het die vrou hierna met die vuurwapen oor die kop geslaan en met ŉ mes in die nek gesteek. Die verdagte het met ŉ selfoon, skootrekenaar, tabletrekenaar en klere van die toneel gevlug.” ŉ Buurman het die vrou se gille gehoor en die verdagte sien weghardloop, waarna hy die polisie ontbied het. “Polisiebeamptes het die kompleks deursoek en die verdagte is ŉ paar kilometer van die toneel af in hegtenis geneem.” Volgens Nkabi is die gesteelde goedere en ŉ 9mm-pistool in die verdagte se besit gevind. Die vuurwapen sal vir ballistiese toetse gestuur word om te bepaal of dit ook in ander misdade gebruik is. Die verdagte sal Maandag in die Bloemfontein-landdroshof verskyn op aanklag van poging tot moord, gewapende roof en die onwettige besit van ŉ vuurwapen. Die vrou is intussen in ŉ hospitaal opgeneem vir behandeling. Haar toestand is onbekend.